Johannita Eksteen (36) en haar ma, Anneke van Rooyen (74), het ses jaar gelede op die blink gedagte vir die besigheid gekom nadat hulle die soutmengsels ŉ lang tydperk net vir persoonlike gebruik gemaak het.
“My ma is ‘funky’ én sy is ŉ ouma. Sy speel altyd met die kleinkinders soos ŉ jong vrou, sy is op Facebook en sy kan met ŉ skootrekenaar werk. Ons het toe besluit op die naam Funky Ouma. Ons het nog daaroor gelag, want dit het vir ons half snaaks geklink,” sê Eksteen.
“Dis wonderlik om saam met my ma te werk. Sy is regtig my mentor en my beste vriendin. Sy is my ma, maar ook die ouma van my kleinkinders. Op die oomblik fokus sy daarop om ŉ ouma te wees, en ek fokus op die besigheid. Sy is my ondersteuningsraamwerk. Sy help byvoorbeeld baie met die kinders by die huis as ek na markte toe moet gaan.”
“My ma maak die lekkerste kos, en ek is baie lief vir geure, kleure en smake, so ons vul mekaar goed aan. Ons praat altyd oor watter geur by ŉ dis sal werk. Ons sintuie is albei so ingestel dat ons ŉ geur in gedagte het, en die eerste keer dat ons die mengsel maak, is hy reg. Ons hoef nie nog daaraan te karring nie.”